นัด3ฝ่ายถกเปิดเสรี
ตลท.คุยคอมมิชชันสัปดาห์หน้าหุ้น-ทอง-เงินบาทร่วงแตะ31
5 เม.ย. 2555

ตลท.คุยคอมมิชชันสัปดาห์หน้าหุ้น-ทอง-เงินบาทร่วงแตะ31
ตลท.เผยสัปดาห์หน้าเชิญ ก.ล.ต.สมาคมโบรกเกอร์ถกประเด็นเสรีค่าคอมมิชชัน หลัง ตลท.ได้รับหนังสือจากสมาคม
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) เปิดเผยว่า สัปดาห์หน้าคาดว่าหน่วยงานในตลาดทุน ตลท. สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และสมาคมบริษัทหลักทรัพย์ จะเริ่มหารือเรื่องการเปิดเสรีค่าธรรมเนียมซื้อขายหลักทรัพย์ (คอมมิชชัน) ซึ่งทางสมาคมโบรกเกอร์ได้ยื่นหนังสือมาทาง ตลท.ตั้งแต่วันจันทร์ที่ 2 เม.ย.ที่ผ่านมา หลังนายกิตติรัตน์ ณ ระนอง รองนายกรัฐมนตรีและ รมว.คลัง ได้ให้ทุกหน่วยงานร่วมกันหารืออย่างครบถ้วนใหม่ในกรณีดังกล่าว
ขณะนี้ ตลท.อยู่ระหว่างการศึกษารายละเอียดในสิ่งที่สมาคมโบรกเกอร์ได้ส่งหนังสือมาให้พิจารณา แต่คงไม่สามารถเปิดเผยรายละเอียดได้ 
“ประเด็นเปิดเสรีค่าคอมมิชชัน ตลท.จะเป็นคนพิจารณาฝ่ายเดียวไม่ได้ คงต้องมีการหารือกับหน่วยงานอื่นให้ครอบคลุมทั้ง ก.ล.ต.และสมาคมโบรกเกอร์ เพื่อให้ได้คำตอบและทางออกที่ดีที่สุด” นายจรัมพร กล่าว
ก่อนหน้านี้ทาง รมว.คลังได้มอบนโยบายให้ ก.ล.ต.ไปปรึกษาหารือกับผู้ที่เกี่ยวข้องในวงการตลาดทุนให้ถ้วนทั่วกรณีเปิดเสรีค่าคอมมิชชัน ขณะที่ทางสมาคมโบรกเกอร์เคยออกมาเสนอแนวทางให้ปรับเปลี่ยนมาใช้ค่าคอมมิชชันแบบขั้นบันได และเตรียมยื่นหนังสือให้ ตลท.พิจารณาออกกฎคุมอัตราค่านายหน้าซื้อขายหลักทรัพย์
ด้านตลาดหุ้นเอเชียและยุโรปปรับตัวลงแรงเมื่อวันที่ 4 เม.ย.ที่ผ่านมา โดยดัชนีหุ้นไทยปิดร่วง 12.98 จุด หรือ 1.07% อยู่ที่จุดต่ำสุดของวัน 1,198.09 จุด มูลค่าซื้อขาย 24,282.23 ล้านบาท หลังจากนักลงทุนผิดหวังสหรัฐที่ส่งสัญญาณว่าจะไม่มีการออกมาตรการกระตุ้นเศรษฐกิจเชิงปริมาณรอบ 3 หรือคิวอี 3 ในระยะอันใกล้นี้ ส่งผลให้เงินเหรียญสหรัฐแข็งค่า ทำให้เงินเอเชียอ่อนค่าลง และเงินบาทลงไปทดสอบระดับ 31 บาทต่อเหรียญสหรัฐ
ขณะเดียวกัน ราคาทองคำในตลาดเอเชียก็ปรับตัวลงแรง ส่งผลให้ราคาทองคำในประเทศรูดลงแรงถึงบาทละ 400 บาท ทองคำแท่งรับซื้อที่ 23,950 บาท และขายออกราคา 24,050 บาท
น.ส.จิตรา อมรธรรม รองกรรมการผู้จัดการ ฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตอนนี้ตลาดอยู่ในช่วงของการพักฐาน เมื่อมีข่าวลบออกมาตลาดก็จะรับรู้มากเกินไป ทำให้ดัชนีปรับตัวลงแรง 
นอกจากนี้ นักลงทุนต่างชาติที่ยังคงมียอดซื้อสุทธิต่อเนื่องไม่ได้เป็นเม็ดเงินใหม่ แต่เกิดจากการโยกย้ายเงินลงทุนออกจากตลาดตราสารหนี้และตลาดซื้อขายล่วงหน้าก่อนหน้านี้ ซึ่งไม่เหมือนกับเม็ดเงินลงทุนของต่างชาติที่เข้ามาในเดือน ก.พ.-มี.ค.ที่ผ่านมา จึงมีความเป็นไปได้ว่าดัชนีหุ้นในเดือน เม.ย.นี้คงจะเคลื่อนไหวช่วงแคบๆ จะปรับตัวลงไม่มากเนื่องจากมีหุ้นขนาดใหญ่หลายตัวขึ้นเครื่อง XD ให้สิทธิเงินปันผลขณะเดียวกันก็จะปรับตัวขึ้นไปไม่ได้มากเช่นกัน แถว 1,230-1,250 จุดเท่านั้น แต่ตลาดมีโอกาสจะพักฐานจริงๆ ในเดือน พ.ค.ที่จะถึงนี้ 
“ช่วงนี้หุ้นหลายตัวราคาเข้าใกล้มูลค่าที่เหมาะสมแล้ว นักลงทุนจะเน้นหุ้นรายตัวที่มีข่าวสนับสนุนเท่านั้น และหากต้องการจะซื้อแนะนำให้เลือกหุ้นในกลุ่มธนาคารพาณิชย์ อาหาร พาณิชย์ และชิ้นส่วนยานยนต์” น.ส.จิตรา กล่าว